《见云顶山》
宋代·吕陶

朝见云顶明，暮见云顶暗。阴见云顶浓，晴见云顶淡。

云顶乃一物，百态异舒惨。朝暮不相失，阴晴可先探。

于吾如有缘，静景供远瞰。搜求入风骚，刻琢费铅椠。

一语小如意，读之惟自颔。深惟出处途，两得亦谁敢。

云霄有达士，丰禄侈饮啖。终身落世网，尘垢渍衡紞。

虽逢物境胜，何暇纵游览。丘壑有幽人，俗绳不可缆。

茂林适情性，清泉涤肝胆。野饭止一盂，往往乏藜糁。

予生安拙计，万事耻浮滥。宦游若不乐，进退殊壈坎。

廪俸才数斛，忧责如舍担。饱食坐看山，閒心复何憾。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。